Andrei Manoilo

**Andrei Viktorovitš Manoilo** (vene keeles *Андре́й Ви́кторович Мано́йло,* sündinud 14. oktoobril 1975 Frjazino linnas Moskva oblastis) on Venemaa politoloog, julgeolekutöötaja, füüsika- ja matemaatikateaduste kandidaat, politoloogia doktor, Lomonossovi-nimelise Moskva Riikliku Ülikooli professor. Venemaa Föderatsiooni Julgeolekunõukogu teadusnõukogu liige (2011–2018). Venemaa magistriõppekava "Informatsioon ja hübriidsõjad" autor ja looja (Moskva Riiklik Ülikool, 2022–23).

## Elulugu
1992. aastal lõpetas Frjazino 1. keskkooli matemaatika-füüsika eriklassi ja 1998. aastal Lomonossovi nimelise Moskva Riikliku Ülikooli füüsikateaduskonna atmosfäärifüüsika erialal. 1998. aastal kutsuti ta sõjaväeteenistusse Venemaa julgeolekuteenistuses FSB-s  ning 1999. aasta jaanuaris lõpetas ta FSB Akadeemia juhtimiskoolituse teaduskonna, spetsialiseerudes Venemaa FSB operatiivtegevusele. Aastatel 1999–2002 viibis väliskomandeeringutel Norras ja Taanis.

2000. aastal kaitses füüsika-matemaatikateaduste kandidaadikraadi teemal "Päikese ultraviolettkiirguse väljade reageerimise tunnused atmosfääris selle gaasi ja aerosooli koostise erinevatele häiretele". Aastast 2007 oli ta doktorant Venemaa Välisministeeriumi Diplomaatilise Akadeemia juures, kuid 2009. aastal siirdus ta Moskva Riiklikku Ülikooli ja kaitses seal samal doktoriväitekirja teemal "Kultuuriliste ja tsivilisatsiooniliste mudelite ning teabe- ja psühholoogilise mõjutamise tehnoloogiate roll rahvusvaheliste konfliktide lahendamisel".

2012. aastast on ta Moskva Riikliku Ülikooli politoloogiateaduskonna Venemaa poliitika osakonna professor. 

Venemaa Föderatsiooni Julgeolekunõukogu teadusnõukogu liige (2011–2018). Infotehnoloogia Operatsioonide Spetsialistide Assotsiatsiooni asutaja ja president (asutatud 2019. aastal). Venemaa propagandasaidi "Vbrosam.net" juhataja (alates novembrist 2020). Osaleja Süüria sõjalises operatsioonis (2021, pälvis autasusid). Poliitikateaduste Akadeemia ALTER infotehnoloogia teaduskonna dekaan (2024). ALTERi Poliitikateaduste Akadeemia info- ja hübriidsõja juhtimise koolitusprogrammi juht (alates veebruarist 2024), mis on 2022. aastal Moskva Riiklikus Ülikoolis sama õppejõuga käivitatud samanimelise programmi edasiarendus.

2019–2021 juhtis Venemaa okupeeritud Krimmis Sevastoopoli ülikoolis magistriprogrammi „Hübriidsõjad ja informatsioonilised konfliktid“, kus õppis ka 11. juunil 2025 Harju maakohtu poolt riigireetmise kuueks aastaks vangi mõistetud endine Venemaa propagandaagentuuri "Sputnik" ajakirjanik Svetlana Burceva. Programm liikus seejärel Venemaa suurimasse, Moskva Riiklikku Ülikooli (MGU), kus sai nimeks „Info- ja hübriidsõjad“. „Arvestame, et see hakkab valmistama ette tööjõudu nii Venemaa kui Valgevene jaoks. [---] Meie riikidel on ühised ohud ja vaenlased,“ ütles Manoilo intervjuus Valgevene riigitelevisioonile 2022. aasta suvel. „Spetsialistid, keda MGU koolitab, on kriitilise tähtsusega. Nende jõupingutusi on vaja rohkem kui kunagi varem, et tugevdada Venemaa positsiooni informatsioonilisel rindel,“ tutvustas 2022. aasta augustis programmi Rossija 24 uudistesaade. Nende endi sõnul on programmi eesmärk ette valmistada spetsialiste, kes on võimelised „välja töötama, planeerima ja ellu viima info-, hübriidsõja- ja värviliste revolutsioonide vastu võitlemise operatsioone“. See sisaldab kursusi „praktiseerivatelt spetsialistidelt, kellel on töökogemus Vene Föderatsiooni eriteenistustes ja struktuurides“. Manoilo rõhutab, et kursusi viivad läbi spetsialistid, kellel on „isiklik kogemus välismaal infooperatsioonide korraldamisel ja läbiviimisel“. 2023. aastal otsustas MGU magistriprogrammi sulgeda, kuid 2024. aastal avati Manoilo juhitud infosõdade programm juba Venemaa poliitikauuringute akadeemias ALTER. „Me valmistame ette Venemaa informatsioonilist spetsnazi“ kirjeldab Manoilo õppetööd oma Telegrami kanalis.

Viimasel ajal töötab ka Venemaa eraluurefirmas R-Techno, kus juhib informatsiooni- ja hübriidsõja laboratooriumi. Eesti Vabariigi prokuratuuri andmetel tegeleb R-Techno muu hulgas info- ja hübriidsõja operatsioonide korraldamise ja nende läbiviijate koolitamisega.

## Viited